Δακτυλίδι

Δακτυλίδι ή δαχτυλίδι (ουδέτερου γένους, γενική: του δακτυλιδιού, πληθυντικός: τα δακτυλίδια, υποκοριστικό: το δακτυλιδάκι), γενικά ονομάζεται οποιοσδήποτε κρίκος μεταλλικός, (συνηθέστερα από ευγενές μέταλλο), ή άλλο υλικό που φέρεται σε ένα από τα δάκτυλα ανδρικού ή γυναικείου χεριού, είτε ως κόσμημα, είτε ως σφραγίδα, είτε ως σύμβολο εξουσίας, ή ακόμα και ως φυλακτό.

Ιδιαίτερα διαδεδομένος τύπος δακτυλιδιού είναι του αρραβώνα που είναι ισοπαχές χωρίς πολύτιμους λίθους, απαραίτητα από χρυσό και που παραγγέλνεται ή αγοράζεται κατά ζεύγος.

Κατ΄ επέκταση δακτυλίδι λέγεται και οποιοσδήποτε κρίκος ή στεφάνη που φέρεται σ΄ ένα σώμα ανεξάρτητα υλικού και μεγέθους. Με την αρχαία ονομασία "δακτύλιος" χαρακτηρίζονται σήμερα χωροταξικά κυκλικά όρια, όπως π.χ. δακτύλιος κέντρου Αθήνας, δακτύλιοι Κρόνου, κ.λπ. ηφαιστειακές ζώνες, π.χ. δακτύλιοι του πυρός, καθώς και στην ανατομία στο χαρακτηρισμό μυών και μυικών ινών.

Κατασκευή δαχτυλιδιών 

Υπάρχουν πολλά είδη δαχτυλιδιών σε μια τεράστια γκάμα σχεδίων. Από τις απλές βέρες και τα μονόπετρα μέχρι τα σεβαλιέ για το μικρό δάχτυλο και τα πιο περίτεχνα γυναικεία δαχτυλίδια, κάθε δαχτυλίδι είναι ένα μικρό έργο τέχνης που έχει τη δική του ιστορία.

Το μέταλλο 
Τα δαχτυλίδια κατασκευάζονται κυρίως από ασήμι, χρυσό και πλατίνα. Το ασήμι θεωρείται η ιδανικότερη επιλογή από άποψη συνδυασμού ποιότητας και τιμής, ενώ προσφέρει και πολλές χρωματικές δυνατότητες. Έτσι, εκτός από το κλασικό ασήμι, υπάρχει και το μαύρο επιροδιωμένο ασήμι, καθώς και το επιχρυσωμένο ασήμι, το οποίο είναι σαφώς φθηνότερο από το χρυσό. Ο χρυσός μπορεί να είναι κίτρινος, ροζ ή λευκόχρυσος. Σαφώς πιο οικονομική επιλογή είναι ο χαλκός, οποίος είτε παραμένει έτσι είτε επαργυρώνεται. Πολύπλοκες κατασκευές μπορούν να γίνουν και με σύρμα από ατσάλι για κοσμήματα, ενώ ολοένα και πιο δημοφιλές γίνεται το τιτάνιο, το οποίο είναι υποαλλεργικό.

Οι λίθοι 

Δεν έχουν όλα τα δαχτυλίδια λίθους, όμως οι επιλογές είναι πολλές, για να διακοσμηθεί κάθε δαχτυλίδι και να αποκτήσει ένα ξεχωριστό χρώμα. Από τους πολύτιμους λίθους χρησιμοποιείται το διαμάντι σε μονόπετρα αλλά και σε άλλα σχέδια, ενώ υπάρχουν διάφορες κοπές ανάλογα με τη χρήση που θα του γίνει. Οι ημιπολύτιμοι λίθοι είναι κυριολεκτικά εκατοντάδες και ο καθένας λέγεται ότι έχει ξεχωριστές ιδιότητες και προσφέρει ευεργετικά αποτελέσματα, όπως ηρεμία, ψυχική και σωματική υγεία, ευεξία και ευτυχία. Οι πιο γνωστοί ημιπολύτιμοι λίθοι είναι το τοπάζιο, ο τουρμαλίνης, τα κρύσταλλα Swarovski, ο αχάτης, το lapis lazuli, ο αμέθυστος, το κοράλλι, ο νεφρίτης και ο αιματίτης. Η ποικιλία τους σε χρώματα, η ανθεκτικότητά τους και η προσιτή τους τιμή είναι αυτή που τους κάνει τόσο δημοφιλείς. Σε πολύ χαμηλότερη τιμή, κυρίως σε faux δαχτυλίδια χρησιμοποιούνται ψεύτικες χάντρες σε διάφορα χρώματα.

Σχέδια 
Το σχέδιο των δαχτυλιδιών εμφανίζει επίσης μεγάλη ποικιλία. Εκτός από τις κλασικές βέρες και τα μονόπετρα, κυκλοφορούν διάφορες πρωτότυπες ιδέες για διακόσμηση του δαχτύλου. Πολύ δημοφιλή είναι και τα midi δαχτυλίδια που φοριούνται πάνω από το σημείο που λυγίζει το δάχτυλο καθώς και τα ανοιχτά δαχτυλίδια που έχουν άνοιγμα, στο μπροστινό ή στο πίσω μέρος, το οποίο περιβάλει αρμονικά το δάχτυλο χωρίς να το κλείνει περιμετρικά. Οι δύο άκρες του ανοίγματος συνήθως διακοσμούνται με διάφορα στοιχεία, όπως χάντρες, πέτρες ή ματάκια. Μια εναλλακτική επιλογή είναι τα δαχτυλίδια με αλυσίδα που ενώνονται μεταξύ τους με μια λεπτή και μικρή αλυσίδα και δίνουν ένα rock στυλ στην εμφάνιση.

Πιο συνηθισμένα σχέδια είναι τα δίπετρα, καθώς και αυτά που διακοσμούνται με πολλές μικρές πέτρες, ενώ τόσο από άντρες όσο και από γυναίκες φοριούνται τα σεβαλιέ στο μικρό δάχτυλο. Άλλες επιλογές είναι τα πλακέ δαχτυλίδια για το μέσο και τον παράμεσο, καθώς και τα εντυπωσιακά δαχτυλίδια με μεγάλες και εκθαμβωτικές πέτρες. Πολύ αγαπητά, ιδιαίτερα στις νέες γυναίκες, είναι τα δαχτυλίδια σε διάφορα καινοτόμα σχέδια και ξεχωριστές γραμμές, αλλά και όσα έχουν διάφορα στοιχεία στο άνω μέρος τους, όπως καρδιές, ματάκια, αστέρια και λουλούδια.

Δείτε επίσης 

 Κόσμημα
 Σκουλαρίκι

Παραπομπές 

Τύποι κοσμημάτων
Ένδυση
Σύμβολα